钦定古今图书集成/明伦汇编/氏族典/第358卷 > 林蕙
## 钦定古今图书集成/明伦汇编/氏族典/第358卷 > 林蕙

按《仙居县志》：“蕙字文叔，评事泽孙也。性慷慨，好施与。
每遇严冬深雪时，夙兴四顾，里有朝烟不作、午户不
启者，辄遗以米炭。景定二年，蝗食禾，饿殍枕籍于途，
捐廪以赈，不给，复罄所有易粟继之，家由是日落，终
不之晦。子济舟，字良甫，以进士授融水令，多惠政。”

===林景曦===按《浙江通志》：景曦，字德阳，太学生。当杨髡发陵时，故
为丐者，背竹箩，持竹夹，遇物，夹投箩中。又铸银作两
许小牌系腰间，取贿西番僧曰：“馀不敢望，收其骨，得
高家、孝家斯足矣。”番僧左右之，果得高、孝两朝骨为
两函，贮之归葬。